Ole Hækkerup (S), 2013-02-21:
Tak, fru formand.
Også Socialdemokraterne er, som vel alle i virkeligheden med rette bør være, bekymrede over hvert eneste tilfælde af knive i nattelivet.
Knive hører ikke hjemme i nattelivet.
Når knive bruges til at bevæbne sig, er der jo tale om en helt gal udvikling.
I dag får vi diskuteret, hvad vi kan gøre ved det, for der er tragiske og helt meningsløse tilfælde, hvor tilfældige bliver ofre for knive i nattelivet.
I den besvarelse, vi lige har fået, pegede justitsministeren på, at der er sket en stigning i antallet af anmeldelser af drabs- og voldsforbrydelser i København, hvor der har været brugt kniv.
Ministeren pegede også på, at det ikke er tilfældet andre steder i landet.
Det betyder selvfølgelig også, at det er særlig vigtigt at få gjort noget ved det her netop i København.
Derfor er det godt, at Københavns Politi i slutningen af 2012 har lavet en særlig plan for og en særlig indsats mod knive i by- og nattelivet, og at den indsats er blevet forlænget her ind i 2013.
Det er også godt, at Københavns Politi har oprettet visitationszoner.
Men vi har jo også brug for at finde ud af, hvorfor der er kommet flere knive.
Skyldes det rocker- og bandemiljøet?
Er der ved at brede sig en holdning herfra om, at man skal bevæbne sig?
Det er det, vi skal have Københavns Politi til at svare på.
Og vi vil fra Socialdemokraternes side lytte meget nøje til, hvad politiet melder tilbage.
I debatten har vi allerede været lidt omkring det her med, om man kan sige, at knivloven er blevet lempet.
Det kan jeg med det samme afvise fuldstændig at den er.
Man bliver i dag idømt præcis det samme, som man tidligere blev idømt.
Og bærer man kniv i nattelivet, er straffen i dag fortsat ubetinget fængselsstraf.
Sådan mener vi også at det skal være.
Som jeg har hørt Dansk Folkeparti, mener de i virkeligheden, at også lystfiskeren, der en formiddag ved en fejl har taget kniven med til bageren, skal have ubetinget fængselsstraf.
Han skal efter min mening nøjes med en bøde.
Hvis det er det, man ønsker, må jeg sige, at vi er uenige, og jeg tror sådan set heller ikke, at lige præcis det har noget som helst med knive i nattelivet at gøre, eller at det i øvrigt ville hjælpe på det.
Bundlinjen er, at vi har brug for politiets indsats.
Vi har brug for at få set på politiets evaluering af årsagen til, at der er kommet flere anmeldelser i forbindelse med knive.
Vi skal fastholde presset på rocker- og bandemiljøet.
Det er jo det, der også allerede har været fremme, for vi kan have en fornemmelse af, at det i virkeligheden er der, en stor del af problemet starter.
Derudover skal vi kæmpe for, at holdningen er, at knive er uacceptable i nattelivet.
Her er jeg så særlig glad for visitationszonerne, men også for den kampagne mod knive i nattelivet, som regeringen indgik en aftale med Enhedslisten og Liberal Alliance om i 2011, og som stadig løber.
Vi skal bekæmpe både holdningen og handlingen, der ligger bag knive i nattelivet.
På den baggrund skal jeg på vegne af Socialdemokraterne, SF, De Radikale og Enhedslisten oplæse følgende:
Forslag til vedtagelse »Folketinget er bekymret for den stigning i antallet af knivoverfald, der er konstateret i København siden 2009. Folketinget tager på det kraftigste afstand fra knive i nattelivet og understreger, at straffen for at bære kniv i nattelivet ikke er lempet.
Folketinget finder, at knive i nattelivet skal bekæmpes med effektiv håndhævelse af de gældende regler og med præventive tiltag.
Folketinget noterer sig med tilfredshed, at politiet prioriterer indsatsen mod knive i nattelivet højt, og at Det Kriminalpræventive Råd har iværksat en kampagne på området.
Folketinget konstaterer, at ordningen med ubetinget frihedsstraf er videreført for personer, der bærer kniv på steder eller under omstændigheder, hvor der er en nærliggende risiko for, at der kan opstå tilspidsede situationer af potentiel voldelig karakter, f.eks. som følge af en bandekonflikt.
Det, der er vores grundlæggende hensigt med det her, er jo i virkeligheden at sige, at vi er nødt til at gøre noget her og nu.
Vi er nødt til at have en politiindsats her og nu.
Så er vi nødt til at spørge Københavns Politi: Hvad tror I er årsagen til, at der er sket en stigning i antallet af knivoverfald?
Når Københavns Politi kommer tilbage og siger, at de tror, at det er det og det, der ligger bag, så får vi det adresseret, og hvis det kommer fra rocker- og bandemiljøet og er en holdning, der er ved at brede sig, skal vi sætte hårdt og præcist ind over for lige præcis det, som politiet påpeger.
Derfor tror jeg også, at vi kommer til at diskutere det her i Folketinget igen, og det er selvfølgelig, fordi vi i virkeligheden skal sørge for at holde sammen om, at alle i Folketinget er enige om, at den stigning, som vi siden 2009 har set i antallet af anmeldelser, hvor der er anvendt kniv, er uacceptabel.